โตโยต้าเตือน “ยิ่งเราผลิตรถยนต์ไฟฟ้า” เราก็จะยิ่งทำลายโลก
“โมเดลทางธุรกิจของอุตสาหกรรมรถยนต์กำลังจะพังลง”  ประโยคนี้ ถูกกล่าวโดย อากิโอะ โทโยดะ ประธานบริษัทโตโยต้า เมื่อเร็วๆ นี้    โดยอากิโอะ โทโยดะ ผู้เป็นหลานของผู้ก่อตั้งโตโยต้า ได้ออกมากล่าวเตือนว่าอุตสาหกรรมรถยนต์ทั้งระบบในโลกนี้จะพังลง “ถ้าเรามุ่งเข้าสู่รถยนต์ไฟฟ้าอย่างเร่งรีบเกินไป”
18 ธ.ค. 2563

โตโยต้าเตือน “ยิ่งเราผลิตรถยนต์ไฟฟ้า” เราก็จะยิ่งทำลายโลก / โดย ลงทุนแมน
“โมเดลทางธุรกิจของอุตสาหกรรมรถยนต์กำลังจะพังลง”
ประโยคนี้ ถูกกล่าวโดย อากิโอะ โทโยดะ ประธานบริษัทโตโยต้า เมื่อเร็วๆ นี้
โดยอากิโอะ โทโยดะ ผู้เป็นหลานของผู้ก่อตั้งโตโยต้า ได้ออกมากล่าวเตือนว่าอุตสาหกรรมรถยนต์ทั้งระบบในโลกนี้จะพังลง “ถ้าเรามุ่งเข้าสู่รถยนต์ไฟฟ้าอย่างเร่งรีบเกินไป”
เขาได้ระบุเพิ่มเติมว่า ประเทศญี่ปุ่นจะ “ขาดแคลนไฟฟ้า” ในช่วงหน้าร้อนทั้งประเทศ
หากรถทุกคันต้องใช้พลังงานไฟฟ้าในการขับเคลื่อน
โดยประเทศญี่ปุ่นจำเป็นต้องพัฒนาโครงสร้างพื้นฐาน 
เพื่อที่จะสนับสนุนการใช้พลังงานไฟฟ้าที่จะเพิ่มขึ้น 
ซึ่งจำเป็นจะต้องใช้งบประมาณสูงถึง 4 ถึง 10.7 ล้านล้านบาท
คิดเป็น 7% ของ GDP ทั้งประเทศญี่ปุ่น
ในขณะเดียวกัน แหล่งพลังงานในการผลิตกระแสไฟฟ้าในประเทศญี่ปุ่นยังมาจากถ่านหิน และก๊าซธรรมชาติ นั่นจึงแปลว่า “มันไม่ได้ทำให้เรามีสิ่งแวดล้อมที่ดีขึ้นแต่อย่างใด”
เขายังกล่าวเพิ่มเติมว่า “ยิ่งเราผลิตรถไฟฟ้ามากเท่าไร เราก็จะยิ่งทำลายโลกมากเท่านั้น”
และก็ได้ถามกลับไปยังนักการเมืองที่บอกให้กำจัดรถยนต์สันดาปออกไปให้หมด
ว่า “พวกคุณเข้าใจสิ่งเหล่านี้ จริงๆ ใช่ไหม?”
ปัจจุบันโตโยต้ายังคงเป็นผู้นำในการผลิตรถยนต์ประเภท Hybrid 
ซึ่งเป็นรถยนต์ที่ใช้ทั้งพลังงานไฟฟ้า และน้ำมันรวมกัน
แต่ทางบริษัทก็ยังคงไม่ได้ผลิตและขายรถยนต์ไฟฟ้าอย่างเต็มที่
ทางโตโยต้ายอมรับว่าทาง “เทสลา” คือผู้นำในอุตสาหกรรมรถยนต์และแบตเตอรี่รถยนต์ไฟฟ้า
ซึ่งทำให้ทางโตโยต้าได้เรียนรู้สิ่งต่างๆ มากมายจาก อีลอน มัสก์
แต่เขาก็ยังมั่นใจว่าในระยะยาวโตโยต้าจะชนะในอุตสาหกรรมรถยนต์
เนื่องจากโตโยต้ามีผลิตภัณฑ์ที่หลากหลายกว่า
กล่าวคือมีรถยนต์หลายรุ่นให้เลือกมากกว่า
ซึ่งแม้ว่าโตโยต้าจะไม่เห็นด้วยกับเรื่องรถใช้พลังงานไฟฟ้าอย่างชัดเจน
แต่โตโยต้ายังคงวางแผนงบประมาณเกือบ 3 แสนล้านบาท
ในการพัฒนารถใช้พลังงานไฟฟ้า ในช่วง 10 ปีข้างหน้า
แต่ไม่ว่าโตโยต้าจะวางแผนอย่างไร 
ในปี 2030 หลายๆ ประเทศมหาอำนาจทั่วโลก อย่าง จีน ยุโรป สหรัฐอเมริกา 
ยังคงตั้งเป้าหมาย ผลักดันให้การผลิตรถทั้งหมด เป็นรถพลังงานไฟฟ้า
เพราะทุกรัฐบาลเชื่อว่า นวัตกรรมนี้จะไม่ปล่อยมลพิษออกสู่บรรยากาศเลย
เรื่องนี้ก็ถือเป็นความเคลื่อนไหวที่น่าสนใจ
เพราะในขณะที่ทุกคนคิดว่า รถยนต์ไฟฟ้าจะทำให้สิ่งแวดล้อมดีขึ้น แต่ผู้บริหารโตโยต้ากลับมาบอกสวนทางว่า ถ้าการผลิตไฟฟ้ายังใช้พลังงานจากแหล่งเดิม มันก็ยังทำให้เกิดมลพิษอยู่ดี
แต่เรื่องนี้ก็น่าสงสัยว่า คำพูดของโตโยต้า มาจากการเสียผลประโยชน์ในอุตสาหกรรมนี้หรือไม่
เพราะโตโยต้าเคยเป็นบริษัทมูลค่ามากที่สุดในอุตสาหกรรมรถยนต์โลกมาอย่างยาวนาน มาในปีนี้ได้ถูกบริษัทหนึ่งแซงขึ้นมาชนิดไม่เห็นฝุ่น บริษัทนี้ก็คือ เทสลา ของอีลอน มัสก์ ที่เน้นผลิตรถยนต์ที่ใช้พลังงานไฟฟ้าจากแบตเตอรี่
และนั่นก็อาจสะท้อนให้เห็นว่าตลาดให้ความเชื่อมั่นว่า รถยนต์ไฟฟ้าเป็นอนาคตของโลกไปแล้วนั่นเอง
ถึงตรงนี้อาจต้องใช้เวลาพิสูจน์ว่า มุมมองของโตโยต้าจะเป็นจริงหรือไม่
แต่สิ่งที่เราเคยเห็นมาก่อนหน้านี้ในทุกยุคทุกสมัย ก็คือ
การเปลี่ยนแปลงเกิดขึ้นเสมอ
และ เมื่อการเปลี่ยนแปลงนั้นมาสั่นคลอนอำนาจเก่า
มันก็จะเกิดการต่อต้านอย่างสุดแรง แบบในเรื่องนี้ นั่นเอง..
References
-
-